- Ne planiram se više kandidirati za mjesto predsjednika SDP-a. Ne mislim sudjelovati na unutarstranačkim izborima koji moraju biti unutar 150 dana. Ujedno pozivam stranačka tijela da što prije raspišu izbore - kazao je Milanović na konferenciji.

- Odaziv je bio nikad manji, ali to nisu krivi građani nego očito mi. To je na kraju pretegnulo u korist HDZ-a. Zahvaljujem svima koji su nam dali podršku, drugima ne zamjeram. Očito je neki dublji poremećaj prisutan u hrvatskoj politici, ali i životu.

- Treba biti realan. Ništa ne ukazuje na to da bi Vlada koja se može sastaviti nakon ovih izbora mogla biti imalo učinkovita i stabilna - kazao je Milanović i napomenuo kako velika koalicija ne dolazi u obzir.

- Zaista sam spreman čestitati g. Plenkoviću. No, kad se njegovi suradnici ispričaju za sve klevete, primjerice da smo štititli egzekutore UDBA-e. To je lažno, pogrešno, ružno. Pogotovo kada dolazi od nekoga tko je bioo štićenik i rodio se sa srebrnom žličicom u ruci. Moja čestitka mu ni ne treba - kazao je Milanović.

- Bit ću nepristojan. Stranci treba jak i energičan lider, ne treba biti nužno muškarac već netko tko će se boriti protiv predrasuda, za malog čovjeka, ali očito hrvatsko društvo prolazi kroz jednu fazu promjena.

- 'Netko tko će se boriti za malog čovjeka, kao mi što smo činili kroz razna rješenja. Hrvatska prolazi kroz promjenu. Ljudi su siti i bolje profitiraju oni koji klijaju na predrasudama. Nakon deset godina - da bih mogao pobijediti, moram pobijediti s 5:0. Ovo ostalo su rezultati tijesnih, čudnih poraza. Sve manji broj ljudi glasa, broj naših glasača je pao za 200 tisuća. Naši birači su nježne biljke, može ih odagnati od izbora lijep dan ili kiša, krivi pogled ili kriva riječ.

Ne mjeri nas se po istim pravilima. Standardi naše stranke su puno viši. Ali ja sam to svjesno odabrao. U politiku sam krenuo mlad, žestoko… Postoji trenutak u kojem moraš reći 'sad je dosta', više ni organizam ne trpi takvu vrstu opterećenja - kazao je Milanović.

Na pitanje misli li ostati u Saboru kazao je:

- Nakon ovih deset i više godina kojima si dnevno izložen stresu, ne znam, razmislit ću, ali nečim ću se sigurno baviti, neću se dosađivati. Plenković se žali da je umoran nakon dva i pol mjeseca, a ja sam tu 10 godina.

- Broj mandata koji sada smatramo nekim uspjehom je nejasan. Ne mislim da je Hrvatska otišla putem Mađarske i Poljske. Tamo je socijaldemokracija uništena, a za Hrvatsku se to ni sada ne može reći. Ovi izbori su, summa summarum, kopija izbora otprije 10 mjeseci - kazao je Milanović i zaključio da je za sve odgovoran on.

- Uvijek sam to naglašavao. Kada ne završi dobro, ja sam kriv. Kada završi dobro zaslužni smo svi. Koalicija HSS-a i SDP-a nije prirodna, ali nas godinama veže suradnja. Ovaj HSS je radićevski, beskompromisan i drzak i ako to nije blisko SDP-u ne znam što jest.